
Latvijas Darba devēju konfederācija (turpmāk - LDDK) ir iepazinusies ar tiesību akta projektu Nr. 26-TA-1546 “Grozījumi Ministru kabineta 2022. gada 20. decembra noteikumos Nr. 816 “Publisko elektronisko iepirkumu noteikumi”” (turpmāk - Noteikumi) un tos nesaskaņo.
LDDK neiebilst pret Noteikumu mērķi pilnveidot Elektronisko iepirkumu sistēmas izmantošanu informācijas un komunikācijas tehnoloģiju iepirkumos, tomēr uzskata, ka Noteikumu redakcija un anotācija atsevišķos aspektos ir pilnveidojama, lai nodrošinātu skaidru un vienveidīgu regulējuma piemērošanu praksē un pietiekamu izvēlētā risinājuma pamatojumu.
No Noteikumu projekta nav viennozīmīgi izsecināmi kritēriji, pēc kuriem nosakāms Noteikumos paredzētais darījumu summēšanas mehānisms. Tā kā no šo kritēriju piemērošanas ir atkarīgs, vai konkrētajā gadījumā iepirkumu iespējams veikt Elektronisko iepirkumu sistēmas e-katalogā vai piemērojama Publisko iepirkumu likumā noteiktā iepirkuma procedūra, regulējumam jābūt viennozīmīgam un neradošam atšķirīgas interpretācijas iespējas. LDDK aicina precizēt Noteikumu redakciju vai anotāciju, skaidri nosakot regulējuma piemērošanas kritērijus.
Papildu minētajam, LDDK ieskatā Noteikumu anotācijā būtu pilnīgāk pamatojams izvēlētais regulējuma tvērums. Anotācijā Noteikumu nepieciešamība pamatota ar nepieciešamību ierobežot EIS izmantošanu individuālu un augstas sarežģītības informācijas un komunikācijas tehnoloģiju projektu iegādei, savukārt Noteikumos paredzētais regulējums attiecas uz plašāku pakalpojumu loku. Anotāciju būtu lietderīgi papildināt ar skaidrojumu par izvēlētā regulējuma tvērumu un tā saistību ar Noteikumu mērķi.
LDDK ieskatā Projekta anotācijā būtu lietderīgi pilnīgāk izvērtēt arī normatīvā regulējuma izmaiņu ietekmi uz administratīvo efektivitāti. Noteikumu rezultātā daļa iepirkumu turpmāk būs organizējami Publisko iepirkumu likumā noteiktajās iepirkuma procedūrās, līdz ar to būtu pamatoti izvērtēt arī šāda risinājuma ietekmi uz iepirkumu procesa efektivitāti, kā arī pamatot, kādēļ izvēlētais risinājums ir efektīvākais Noteikumu mērķa sasniegšanai.
Ņemot vērā minēto, LDDK aicina pilnveidot Noteikumu redakciju un anotāciju pirms Noteikumu turpmākas virzības.
Piedāvātā redakcija

